Daniel Mminele: Dít is my plan met Absa | Netwerk24
Daniel Mminele: Dít is my plan met Absa
Deur Elvira Wood 11 Maart 2020 12:46
Daniel Mminele, nuwe uitvoerende hoof van Absa, sal nie skroom om enige veranderinge by dié bank te maak indien nodig nie.
"Ek is gemaklik met die strategiese besluite wat Absa geneem het, en dit pas by die ambisies wat die direksie het vir groei," sê Mminele.
"Dit gesê, ek het die volle mandaat om enige veranderinge te maak indien nodig."
Daniel MmineleFoto: Elvira Wood
Hy het Woensdag vir die eerste keer sedert sy aanstelling op 15 Januarie die media toegespreek.
Hy het die bank se resultate vir die jaar tot einde Desember by die bank se kantore in Sandton, Johannesburg, bespreek.
Mminele sê hy het reeds voor sy aanstelling met die direksie van Absa vergader om die bank se strategie te bespreek.
Hy sê gegewe hoe vinnig nuwe verwikkelinge soos die uitbreek van die virussiekte Covid-19 die groter ekonomiese omgewing beïnvloed waarin die bank funksioneer, beteken dit dat hy en die bank gereed moet wees om indien nodig enige strategiese veranderinge te maak.
Op die vraag oor of Mminele herstrukturering sal oorweeg wat sal beteken dat nóg werknemers die deur gewys moet word, sê hy die bank sal só 'n stap net as 'n laaste uitweg oorweeg.
Luidens Absa se resultate het sowat 2 500 werknemers die bank se diens in 2019 verlaat.
"Ons sal enige herstrukturering eers baie goed oorweeg voordat ons enige besluit neem," sê hy.
Mminele sê waaroor hy veral bly is, is dat Absa duidelik nou werk maak daarvan om weer kliënte te lok.
Absa het volgens Jason Quinn, finansiële hoof van Absa, nou 9,7 miljoen individuele kliënte waarvan 3,2 miljoen primêre kliënte is. 'n Primêre kliënt is 'n kliënt wat sy of haar salaris in hul rekening deponeer.